देहरादून: उत्तराखंड में मौसम खुलने से मंगलवार को लोगों को राहत मिली। सुबह पहाड़ों में हल्की बारिश रही, लेकिन बाद में धूप निकल आई। राज्य में चार धाम यात्रा मार्गों का खुलने व बंद होने का क्रम जारी है। चमोली में बदरीनाथ हाईवे दो दिन बाद लामबगड़ में सुबह साढ़े नौ बजे खोल दिया गया, लेकिन यह मार्ग एक घंटे बाद दूसरे स्थान बेनाकुली में मलबा आने से बंद हो गया। गंगोत्री हाईवे टिहरी में करीब पांच घंटे बंद रहा। करीब 137 संपर्क मार्ग अभी मलबा आने से बंंद पड़े हैं और लोगों को आवाजाही में खासी परेशानी का सामान करना पड़ रहा है। मौसम विभाग के अनुसार अगले दो दिन उत्तराखंड में मौसम साफ रहेगा और 17 अगस्त से फिर बारिश शुरू हो सकती है। विशेषकर कुमाऊं मंडल की पहाड़ी जिलों में भारी वर्षा हो सकती है।